NARIADENIE KOMISIE (ES) č. 1201/2009
z 30. novembra 2009,
ktorým sa vykonáva nariadenie Európskeho parlamentu a Rady (ES) č. 763/2008 o sčítaní obyvateľov, domov a bytov, pokiaľ ide o technické špecifikácie tém a ich členení
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 763/2008 z 9. júla 2008 o sčítaní obyvateľov, domov a bytov (1), a najmä na jeho článok 5 ods. 4,
keďže:
(1)
V záujme zabezpečenia porovnateľnosti údajov zo sčítaní obyvateľov, domov a bytov uskutočnených v členských štátoch a s cieľom umožniť vypracovávanie spoľahlivých prehľadov za celé Spoločenstvo je nutné vymedziť témy sčítaní stanovené v nariadení (ES) č. 763/2008 a členiť ich vo všetkých členských štátoch rovnakým spôsobom. V nariadení (ES) č. 763/2008 sa preto stanovuje požiadavka, aby Európska komisia prijala technické špecifikácie pre tieto témy a ich členenia.
(2)
Opatrenia stanovené v tomto nariadení sú v súlade so stanoviskom Výboru pre Európsky štatistický systém,
PRIJALA TOTO NARIADENIE:
Článok 1
V tomto nariadení sa stanovujú technické špecifikácie pre témy sčítaní a ich členenia, ktoré sú potrebné na vykonanie nariadenia (ES) č. 763/2008. Technické špecifikácie, ktoré sa majú uplatňovať v súvislosti s údajmi zasielanými Európskej komisii za referenčný rok 2011, sú uvedené v prílohe k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli, 30. novembra 2009